แบงก์โกย4.2หมื่นล้าน
แบงก์ไตรมาสแรกกำไรอู้ฟู่ สินเชื่อโตทุกประเภท บ้าน-รถยนต์หนุนโต ด้าน CIMBT สำรองหนี้เพิ่ม
20 เม.ย. 2556

แบงก์ไตรมาสแรกกำไรอู้ฟู่ สินเชื่อโตทุกประเภท บ้าน-รถยนต์หนุนโต ด้าน CIMBT สำรองหนี้เพิ่ม 
ผลการรวบรวมผลดำเนินงานของธนาคารพาณิชย์ที่จดทะเบียนในตลาดหลักทรัพย์ทั้งหมด 11 แห่ง ซึ่งได้ประกาศผลดำเนินงานออกมาแล้ว 9 แห่ง มีกำไรสุทธิรวม 4.26 หมื่นล้านบาท เพิ่มขึ้น 23.43% จากงวดเดียวกันของปีก่อนที่มีกำไรสุทธิ 3.45 หมื่นล้านบาท
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ปี 2556 ภาพรวมเศรษฐกิจไทยคาดว่าจะเติบโตอยู่ในเกณฑ์ดี การลงทุนของภาคเอกชนทั้งในประเทศและต่างประเทศยังคงเป็นแรงส่งสำคัญ ทำให้การเติบโตของสินเชื่อขยายตัว โดย ณ สิ้นปี ธนาคารมีเงินให้สินเชื่อจำนวน 1.59 ล้านล้านบาท เพิ่มขึ้น 5.4% จากช่วงเดียวกันปีก่อนหน้า โดยเพิ่มขึ้นจากทั้งลูกค้ารายใหญ่ ลูกค้าขนาดกลางและขนาดย่อม (เอสเอ็มอี) และลูกค้าบุคคลสินเชื่อด้อยคุณภาพจำนวน 4.33 หมื่นล้านบาท คิดเป็น 2.3% ต่อเงินให้สินเชื่อรวม โดยในไตรมาสนี้ธนาคารตั้งสำรองจำนวน 1,741 ล้านบาท
อย่างไรก็ตาม แม้ว่าการแข่งขันด้านเงินฝากยังคงมีอย่างต่อเนื่อง แต่ธนาคารยังคงรักษาฐานเงินฝากให้อยู่ระดับใกล้เคียงกับ ณ สิ้นปี 2555 ธนาคารมีเงินฝากรวมทั้งสิ้น 1.83 ล้านล้านบาท และในไตรมาสแรก ปี 2556 ธนาคารมีรายได้ดอกเบี้ยสุทธิจำนวน 13,877 ล้านบาท และมีส่วนต่างอัตราดอกเบี้ยสุทธิเพิ่มขึ้นจาก 2.41% ในไตรมาส 4 ปี 2555 เป็น 2.44% ในไตรมาสนี้ ส่วนใหญ่มาจากต้นทุนเงินฝากที่ลดลงจากการทยอยครบกำหนดของเงินฝากอัตราดอกเบี้ยสูง ส่วนรายได้ค่าธรรมเนียมและบริการสุทธิมีจำนวน 5,218 ล้านบาท เพิ่มขึ้น 11.6% จากไตรมาสเดียวกันปีที่แล้ว โดยรายได้ค่าธรรมเนียมและบริการที่มีการเติบโตสูงคือ บริการกองทุนรวม และบริการประกันชีวิตผ่านธนาคาร ในขณะที่รายได้ค่าธรรมเนียมและบริการจากบริการบัตรเครดิตยังคงเติบโตดี
นางเจนิส แวน เอ็กเคอเรน ประธานเจ้าหน้าที่บริหาร กรุงศรีกรุ๊ป กล่าวว่า ไตรมาสแรกของปีนี้นับเป็นการเริ่มต้นปีที่ดี เพราะการขยายตัวของเงินให้สินเชื่ออยู่ในระดับที่น่าพอใจ โดยขยายตัว 0.9% หรือ 7,230 ล้านบาท จาก ณ สิ้นเดือน ธ.ค. 2555 โดยสินเชื่อเพื่อรายย่อย ทั้งสินเชื่อรถยนต์และสินเชื่อเพื่อที่อยู่อาศัย เป็นปัจจัยหลักขับเคลื่อนการเติบโต
“เราคาดว่าแนวโน้มการเติบโตของสินเชื่อโดยรวมในปีนี้จะมีทิศทางการเติบโตที่ดีขึ้นอย่างต่อเนื่อง ซึ่งคาดว่าความต้องการสินเชื่อในทุกกลุ่มธุรกิจจะสามารถปรับเพิ่มขึ้น โดยได้รับการสนับสนุน|จากเศรษฐกิจของประเทศที่แข็งแกร่ง ควบคู่กับความเชื่อมั่นของผู้บริโภคและ|ผู้ประกอบการที่เพิ่มขึ้น ทั้งนี้ BAY ยังคงเป้าการขยายตัวของสินเชื่อไว้ที่ระดับสูงกว่า 12%” นางเจนิส กล่าว 
ขณะที่ตัวเลขเงินฝากเพิ่มขึ้นถึง 2.2% คิดเป็นมูลค่า 1.52 หมื่นล้านบาท  สำหรับสัดส่วนเงินสำรองต่อสินเชื่อด้อยคุณภาพเพิ่มขึ้นมาอยู่ที่ระดับ 148% จากระดับ 146% ในเดือน ธ.ค. 2555
นายณรงค์ชัย ว่องธนะวิโมกษ์ รองกรรมการผู้จัดการใหญ่ สายกลยุทธ์และการเงิน ธนาคารซีไอเอ็มบี ไทย กล่าวว่า ไตรมาสแรก ธนาคารมีกำไร 313.1 ล้านบาท เพิ่มขึ้น 11.4% เมื่อเปรียบเทียบกับงวดเดียวกันปี 2555 
สาเหตุหลักจากการเพิ่มขึ้นในรายได้ค่าธรรมเนียมและบริการสุทธิ ขณะที่ค่าใช้จ่ายในการดำเนินงานเพิ่มขึ้น 17% และค่าใช้จ่ายหนี้สงสัยจะสูญเพิ่มขึ้น 52.2% เพื่อรองรับความเสี่ยงจากเศรษฐกิจ
ด้านนายเฮโรล แวน เดอ ลินเด ผู้อำนวยการบริหาร ฝ่ายกลยุทธ์การลงทุนตลาดหุ้น ประจำภูมิภาคเอเชียแปซิฟิก ธนาคารเอชเอสบีซี มองกลุ่มธนาคารเป็นหุ้นเด่นปีนี้นอกเหนือไปจากกลุ่มอุปโภคบริโภคและสื่อสาร โดยยังให้น้ำหนักการลงทุนตลาดหุ้นไทยปกติ 
ดัชนีหุ้นไทยได้ปรับตัวขึ้น 15.70 จุดหรือเพิ่มขึ้นมาอยู่ที่ 1,545.46 จุดด้วยมูลค่าการซื้อขาย 58,536.59 ล้านบาท